钦定古今图书集成/明伦汇编/官常典/第555卷 > 郑羲
## 钦定古今图书集成/明伦汇编/官常典/第555卷 > 郑羲

按《魏书》本传，“羲字幼𬴊，荥阳开封人，魏将作大匠浑
之八世孙也。曾祖豁，慕容垂太常卿。父晔，不仕。娶于
长乐潘氏，生六子，粗有志气，而羲第六文学为优。弱
冠举秀才，尚书李孝伯以女妻之。高宗末，拜中书博
士。天安初，刘彧司州刺史常珍奇据汝南来降，显祖
诏殿中尚书元石为都将赴之，并招慰淮、汝，遣羲参”
石军事。到上蔡，珍奇率文武三百人来迎。既相见，议
欲顿军于汝北，未即入城。羲谓石曰：“机事尚速，今珍
奇虽来，意未可量，不如直入其城，夺其管籥，据有府
库。虽出其非意，要以全制为胜。”石从羲言，遂策马径
入其城。城中尚有珍奇亲兵数百人，在珍奇宅内。石
既克城，意益骄怠，置酒嬉戏，无警防之虞。羲谓石曰：
“观珍奇甚有不平之色，可严兵设备，以待非常。”其夜，
珍奇果使人烧府厢屋，欲因救火作难，以石有备，乃
止。明旦，羲赍白虎幡慰郭邑，众心乃定。明年春，又引
军东讨汝阴刘彧。汝阴太守张超城守不下，石率精
锐攻之，不克，遂退至陈。项议欲还军长社，待秋击之。
诸将心乐早还，咸称善计。羲曰：“今张超驱市负担石，
蚁聚穷城，命不延月，宜安心守之。超食已尽，不降当
走，可翘足而待，成擒殄也。而欲弃还长社，道涂悬远，
超必修城深堑，多积薪谷，将来恐难图矣。”石不纳，遂
旋师长社。至冬，复往攻超，超果设备，无功而还。历年，
超死，杨文长代戍，食尽城溃，乃克之，竟如羲策。淮北
平，迁中书侍郎。延兴初，阳武人田智度，年十五，妖惑
动众，扰乱京索。以羲河南民望，为州郡所信，遣羲乘
传慰谕。羲到，宣示祸福，重加募赏，旬日之间，众皆归
散。智度奔颍川，寻见擒斩。以功赐爵平昌男，加鹰扬
将军。高祖初，兼员外散骑常侍、假宁朔将军、阳武子，
使于刘准。中山王叡宠幸当世，并置王官，羲为其傅。
是后历年不转，资产亦乏，因请假归，遂盘桓不返。及
李冲贵宠，与羲姻好，乃就家征为中书令。文明太后
为父燕宣王立庙于长安。初成，以羲兼太常卿，假荥
阳侯，具官属诣长安拜庙刊石，建碑于庙门。还以使
功，仍赐侯爵，加给事中。出为安东将军、西兖州刺史，
假南阳公。羲多所受纳，政以贿成。性又啬吝，民有礼
饷者，皆不与杯酒脔肉，西门受羊酒，东门酤卖之。以
李冲之亲，法官不之纠也。酸枣令郑伯孙、鄄城令董
腾、别驾贾德、治中申灵度，并在任廉贞，勤恤百姓，羲
皆申表称荐，时论多之。文明太后为高祖纳其女为
嫔，征为秘书监。太和十六年卒，赠帛五百疋。尚书奏
谥曰“宣。”诏曰：“盖棺定谥，先典成式，激扬清浊，治道明
范。故何曾幼孝，良史不改缪丑之名；贾充宠晋，直士
犹立荒公之称。羲虽宿有文业，而治阙廉清。稽古之
效，未光于朝策；昧货之谈，已形于民听。谥以善问，殊
乖其衷。又前岁之选，匪由备行，充举自荷后任，勋绩
未昭。尚书何乃情遗至公，愆违明典。依《谥法》博闻多
见曰文，不勤成名曰灵。可赠以本官，加谥文灵。”